  Анжелика Тихонова корреспондент 6-тӥ пӧсьтолэзе Шаркан ёросысь Быгы гуртын финн-угор сиён-юонъя «Быг-быг» VI калыккуспо фестиваль улсын туала йӧскалык крезьгуръя «Даур герӟет» фестиваль ортчоз. Со сярысь ужрадлэн «ВКонтакте» мерлыко вотэсысь  ивортэмын. Фестивале Удмуртиысь, Россилэн улосвылъёсысьтыз но кунгож сьӧрысь 17 арессэс ортчем мылкыд карисьёсты возьмало. Вожвылъяськон кӧня ке ӧръёсъя мыноз: рок-группа (3 адями яке тросгес); калык инструментъёсын шудӥсь ансамбльёс (2-9 адями); кырӟанъя но крезьгуро арбериосын шудонъя ансамбльёс (3 адями яке тросгес); рэп-группаос; рэп-быдэстӥсьёс; R&В-быдэстӥсьёс. Куриськонъёсты 30-тӥ инвожоозь zorincha@yandex.ru электрон почтае («Даур герӟет» фестивале шуыса пусйыса) возьмало. Фестивальлэн куронъёсыныз рос-просгес  тодматскыны луэ.  Ужрад крезьгуръя лулчеберетэз утён но азинтон, устолыко быдэстӥсьёсты шараян но быгатонлыкъёссэс будэтон, туала йӧскалык крезьгурез быдэстӥсьёс пӧлын кусыпъёс кылдытон понна радъяське. Фестивалез удмурт лулчеберетъя «Быгы» йӧскалык центр но Калык творчествоя элькун юрт Удмуртиысь лулчеберетъя но туризмъя министерство, «Шаркан ёрос» но «Быгинское» муниципал кылдытэтъёс юрттэм улсын радъяло. Тодэ вайытом, Удмуртиысь Шаркан ёросысь Быгы гуртын вордӥськем Наталия Протопопова Красноярск улосвылысь Шушенское каргуртын калык крезьгуръя но киужъёсъя «Мир Сибири» XVI калыккуспо фестивале пыриськоз.  Тегъёс: Лулчеберет Шаркан Удмуртия фестиваль крезьгурчиос крезьгур  